《庐山谣答刘生芷庭》
清代·丘逢甲

匡庐名自匡君遗，福庐乃出叶少师。匡庐自大福庐小，名山要待人扶持。

五岭东来郁雄秀，群山冠剑森威仪。纷趋到海尽南纪，与海争地雄鼓旗。

天藏地閟留隐秀，有山亦以庐名垂。州因鋗姓乡旼姓，兹山未著庐者谁。

我归自东未宁宇，越鸟固应巢南枝。不为神仙不宰相，入山将恐山灵嗤。

前身太华老道士，游仙旧梦参希夷。误信神山在海上，失足𩊊佩人间嬉。

九十九峰发霞燄，手持芙蓉哦新诗。要令海国变风雅，开山初祖天人师。

青柯故侣苦相惜，小劫摧落云龙姿。东方狼星忽悬燄，天弧久弛无神威。

扶桑岛窄奋乌足，香蕈洋浅张黥鬐。黑风摧海水四立，阴云惨澹台山危。

沙虫百万势将化，末劫不救非慈悲。生作愚公死精卫，谓海可塞山能移。

开屯径欲试神手，炮雷枪雨供驱驰。玉门第八金匮九，安知变故多参差。

值天方醉剪鹑首，呵壁欲问宁非痴。岂有扶馀王剑侠？虬髯一传词尤支。

不如归去亦一策，山中血泪啼子规。朱崖虽弃汉地大，公卿固应从捐之。

独恨平生失微尚，请缨请剑忘官卑。南阳已矣不得卧，兼累羽扇无能挥。

辽东幼安本侨寓，欲去犹恋将奚为？撒手台山惨将别，直等死别非生离。

全家轻舟径西渡，旧游回首成天涯。闽山将尽粤山见，青山万里安舆随。

五花战袍失光彩，剩有馀耀生莱衣。东迁四世过百载，故居乔木苍烟霏。

恐如丁仙化鹤返，感慨城郭人民非。圆山之间印山下，厥邑隶镇乡文基。

自从宋元此聚族，小宗别祀多分祠。朱门白屋万家聚，岁时伏腊陈牲牺。

弟兄伯叔各欢序，唐山直惜吾归迟。摩挲故谱寻老屋，半废为圃芜不治。

故钉遗瓦存者仅，不如别卜陈蓍龟。惟乡之西协吉卜，宗老告我庐山宜。

一邱一壑本吾愿，名山况复如相期。忆昨泉山小留滞，清源紫帽神挚维。

阴那老僧速归驾，许我佳地当非欺。梦中之境忽真得，此事或亦神能司。

乃携寻山绿玉杖，古径手自荆榛披。一峰卓立出云表，苍然秀色轩人眉。

如玉屏张宝帐合，如宝驮象球弄狮。群山众壑竞奔赴，势若拱卫来逶迤。

乃登极顶旷四瞩，玉华金简生光辉。仙桥俯瞰飞渡迹，天马旁若凌风嘶。

目卑三台小九子，君山肃立毋敢欹。鞭云策霞互吐纳，沐日浴月相蔽亏。

四时花开长不谢，万年松老生清飔。洞天福地不在远，佳处要岂人境违。

四山环合若庐舍，山中地忽成平夷。有圃宜蔬田宜稻，买山以隐宁靳赀？

乃测周圭景以正，乃用傅版功斯施。惟堂有宦阁有簃，开门山影绿满池。

乡人载酒欲吾贺，言待其落陈金卮。就中吾友有刘子，清言古谊吾所推。

山村易名曰澹定，刘子妙解为之词。今晨缄书更报我，开函奇字蟠蛟螭。

庐山之谣又继作，青莲逸轨遥相追。上为兹山发厥秀，下为吾庐言其私。

中间慷慨论时事，若屈奇诡梁哀噫。山中展诵发浩叹，神妙欲告山灵知。

惟山如诗贵真面，得其真者名乃归。惟楚有山称九嶷，惟蜀有山称峨嵋。

粤山罗浮实称首，同向南戒争崟崎。兹山又别钟粤秀，如光初曜华方滋。

吾爱吾庐更爱山，以山相属吾宁辞？山中之云出无时，青天舒卷人难羁。

山中之泉清且漪，我归自濯缁尘缁。名庐以山庐乃结，因山得庐山尤奇。

襟江带闽此胜境，鼎足匡福宁须疑。和君谣罢一长啸，松间双鹤高空飞。

作者简介：丘逢甲(1864年～1912年）近代诗人。字仙根，又字吉甫，号蛰庵、仲阏、华严子，别署海东遗民、南武山人、仓海君。辛亥革命后以仓海为名。祖籍嘉应镇平（今广东蕉岭）。同治三年（1864年）生于台湾彰化，光绪十四年（1887年）中举人，光绪十五年登进士（1889年），授任工部主事。但丘逢甲无意在京做官返回台湾，到台湾台中衡文书院担任主讲，后又于台湾的台南和嘉义教育新学。